KIRJALLINEN KYSYMYS E-2860/98

esittäjä(t): Concepció Ferrer (PPE) komissiolle

(28. syyskuuta 1998)

Aihe: Miesten asettaminen etusijalle terveydenhoidossa Afganistanissa

YK:n allekirjoittamassa muistiossa afganistanilaisten talebanien kanssa tehtävästä yhteistyöstä hyväksytään se, että naisten oikeus saada koulutusta ja terveydenhoitoa toteutetaan islamin sääntöjen ja afganistanilaisen kulttuurin mukaisesti, ja siten miehille annetaan etusija koulutuksessa ja terveydenhuollossa.

Muistiossa määrätään myös, että palkatessaan paikallisia työntekijöitä YK:n on otettava huomioon muiden perusteiden lisäksi islamin arvot ja perinteet. Tämä johtaa selkeään, uskontoon ja sukupuoleen perustuvaan syrjintään.

Miten komissio suhtautuu näiden seikkojen pohjalta tähän muistioon? Tehdäänkö tälle alueelle annettuun humanitaariseen apuun mitään muutoksia?

Komission jäsenen Manuel Maríninkomission puolesta antama vastaus

(22. lokakuuta 1998)

Afganistanissa vallitsee kauttaaltaan vanhoillinen maaseutukulttuuri, joka perinteisesti sitoo naiset rajattuihin rooleihin. Siksi avun antaminen tasavertaisesti molemmille sukupuolille on edelleen vaikea haaste. Afganistanin korkeat lapsikuolleisuuden ja äitiyskuolemien luvut korreloivat suoraan naisten lukutaidottomuuden kanssa. Avustustoimissa on viime vuosina keskitytty paljon enemmän naisten ja lasten avustamiseen. Tämä on johtanut ristiriitaan talebanien kanssa, koska he pyrkivät toteuttamaan äärimmäisen sukupuoleen perustuvan syrjinnän ja rajoitusten järjestelmän perinteisten, vanhoillisten arvojen perustalle. Tätä politiikkaa on toteutettu äärimmäisen ankarasti Kabulissa, ja se vaikutti osaltaan siihen, että kaikki tähän kaupunkiin suunnattu yhteisön tuki keskeytettiin heinäkuun 18 päivästä 1998 alkaen. Suurin osa Afganistanin väestöstä elää kuitenkin maaseutualueilla, missä talebaneilla ei ole samaa pyrkimystä ja samoja mahdollisuuksia toteuttaa politiikkaansa yhtä suuressa määrässä. Talebanien politiikka on siis johtanut avustustoimien keskeytymiseen Kabulissa, mutta tuottanut vähemmän haittaa maaseudulla.

YK on selittänyt, että toukokuussa 1998 allekirjoitettu muistio on puutteellinen, mutta korostanut sen tärkeyttä kehyksenä, jonka avulla YK pyrkii neuvotteluteitse talebanien kanssa toimivaan sopimukseen. On muistettava, että kyseinen muistio allekirjoitettiin vain YK:n ja talebanien välillä. Komissio on silti ilmaissut tyytymättömyytensä muistion yleisen sävyn ja sen ongelmallisimpien kohtien johdosta. Näiden puutteiden kohentamiseksi YK on tämän muistion tarjoamissa puitteissa pitänyt talebanien kanssa yhteisiä konsultaatiokokouksia, joissa on käsitelty huolta aiheuttavia seikkoja. On perustettu kolme yhteiskomiteaa, joiden tehtävänä on käsitellä terveyttä, koulutusta ja valtiosta riippumattomien järjestöjen toimintaa Kabulissa. Afganistania tukevan ryhmän rahoittajajäsenet (joihin komissio kuuluu) ovat tarkkaan seuranneet komiteoiden työskentelyä. Vielä ei ole saavutettu mitään lopullisia tuloksia, ja konsultaatiot keskeytyivät viime elokuun 20 päivästä alkaen Yhdysvaltain suorittaman, terroristien koulutusleireihin Afganistanissa kohdistetun ohjusiskun jälkeen.

Yhteisön rahoittamat toimet Afganistanissa aloitetaan uudestaan vain edellyttäen, että yllä mainitut kolme komiteaa saavuttavat huomattavaa edistystä, että humanitaarisia perusperiaatteita noudatetaan ja että järjestöt saavat mahdollisuuden toimia ja antaa apuaan tasapuolisella, ei-syrjivällä ja moraalisesti hyväksyttävällä tavalla ilman, että niiden henkilöstö ja varusteet joutuvat uhatuksi.